和楊使君遊赤松山
作者：貫休
朝代：唐

paragraphs: 爲郡三星無一事，龔黃意外扳喬松。
日邊揚歷不爭路，雲外苔蘚須留蹤。
溪月未落漏滴滴，隼旟已入山重重。
捫蘿蓋輸山屐伴，駐斾不見朝霞濃。
乳猨劇黠掛險樹，露木翠脆生諸峰。
初平謝公道非遠，黯然物外心相逢。
石羊依稀齕瑤草，桃花彷彿開仙宮。
終當歸補吾君衮，好山好水那相容。